*A törvénytanítók és a farizeusok odahoztak Jézushoz egy asszonyt, akit házasságtörésen kaptak. Középre állították, és megkérdezték Jézust: „Mester, ezt az asszonyt tetten érték házasságtörés közben.* (Jn 8,3-4)

Érdekes történet leírása kezdődik. Oda hoztak egy nőt – de hát ehhez ketten kellenek. Hol a férfi? Kényszer volt, vagy önkéntes? Véletlen vagy előre megrendezett? A kérdések nyitottak maradnak, a nőt a tömeg megszégyenítve viszi, taszigálja Jézus elé a középre. Védekezni nincs értelme, hangjára úgy sem figyelne senki. Csak a vád hangja hallatszik: tetten érték.

A Vádló hangja ma is igen erős: erre nincs más megoldás, csak a megérdemelt büntetés. De Jézushoz hozták, aki szintén ott volt a középen. A legnagyobb megszégyenítésedben ott van melletted Ő. Nem vagy egyedül. Már ez vigasz lehet – nem vagy egyedül, de Neki ennél több van. Van megoldása a Te számodra is. Maradj Vele! *Vadon Gyula*